Universiti Tun Hussein Onn Malaysia

Penubuhan

Sejarah Universiti Tun Hussein Onn Malaysia bermula pada 16 September 1993 dengan penubuhan Pusat Latihan Staf Politeknik (PLSP), yang bertujuan melahirkan dan melatih tenaga pengajar yang berpengetahuan dan berkemahiran dalam pelbagai bidang kejuruteraan untuk sistem politeknik di negara ini. Penubuhan ini mencatatkan satu lembaran baru dalam perkembangan pendidikan negara. Pusat ini dikendalikan oleh Universiti Teknologi Malaysia (UTM) dengan kerjasama Kementerian Pendidikan Malaysia melalui memorandum persefahaman yang telah ditandatangani bersama pada 28 Jun 1993.
Sebagai pengiktirafan kepada sebuah institusi teknologi yang cemerlang dalam mengharungi perkembangan pendidikan negara terutama keupayaan menangani isu pembangunan sumber manusia khasnya dalam bidang teknikal di negara ini membawa kepada pengisytiharan nama baru iaitu Institut Teknologi Tun Hussein Onn (ITTHO) pada 12 April 1996 oleh YB Menteri Pendidikan Malaysia pada masa itu, Dato’  Sri Najib Tun Abdul Razak.
Dengan kelebihan dan kejayaan melaksanakan tanggungjawab sebagai penyumbang kepada perkembangan yang berteraskan sains dan teknologi dan bertindak sebagai nadi penggerak dalam membantu merealisasikan peranan negara serta kepercayaan oleh kerajaan, maka kabinet pada 27 September 2000 telah bersetuju menaiktaraf ITTHO kepada sebuah Universiti di bawah Akta 30 Akta Universiti dan Kolej Universiti 1971 (AUKU) dan dikenali dengan nama Kolej Universiti Teknologi Tun Hussein Onn Malaysia (KUiTTHO). Pengumuman bersejarah ini telah dibuat oleh YB Tan Sri Dato’ Seri Musa bin Mohamad, Menteri Pendidikan Malaysia pada 30 September 2000.
Lembaran baru perjalanan menuju puncak kegemilangan institusi ini diselak lagi  apabila mesyuarat Kabinet yang telah diadakan pada 20 September 2006 telah meluluskan untuk menukar nama KUiTTHO yang akan dikenali sebagai Universiti Tun Hussein Onn Malaysia (UTHM). 1 Februari 2007 merupakan satu tarikh keramat kepada semua warga universiti apabila Datuk Mustapa bin Mohamed, Menteri Pengajian Tinggi membuat pengumuman rasmi mengenai perkara tersebut. Majlis Perisytiharan Universiti Tun Hussein Onn (UTHM) telah berlangsung pada 2 Mac 2007 dan dirasmikan oleh YB Dato’  Seri Hishammuddin bin Tun Hussein Onn.

Program

Senarai program yang ditawarkan di UTHM:

Kursus Jangka Pendek

Kursus pendek ini tertumpu pada kekuatan, kelemahan dan memberi peluang kepada mereka yang menginginkan peningkatan prestasi dalam diri mereka sendiri dibidang yang mereka ceburi.

Kolej kediaman

Di UTHM, asrama tempat tinggal bagi siswa serta siswi dipanggil "kolej kediaman" (KK). Istilah ini mula digunakan selepas institut ini mendapat gelaran universiti, istilah lamanya adalah "desasiswa". Kolej kediaman ini boleh dibahagikan kepada dua kategori, dalam kampus (bagi pelajar kejuruteraan) dan luar kampus (selalunya bagi pelajar di kampus bandar serta PALAPES).

Perjanjian menduduki kolej kediaman

Setiap pelajar yang memasuki institut ini akan diberikan tempat tinggal di kolej kediaman tertentu di mana tempat menetap tersebut ditentukan oleh Universiti, pelajar tidak dibenarkan memilih tempat tinggal pada awal kemasukan mereka. Pelajar akan duduk menetap di Kolej Kediaman yang ditetapkan dalam tempoh dua tahun tanpa membuat rayuan. Namun begitu, mulai kemasukan pelajar baru sesi 2009/2010, pelajar akan tinggal di dalam kolej kediaman untuk tempoh satu tahun sahaja. Tahun berikutnya pelajar perlu sewa di luar. Selepas tempoh tersebut tamat, pelajar yang masih ingin menetap di kolej kediaman dikehendaki membuat rayuan pada Kolej Kediaman yang mereka ingin duduki. Kelayakan menduduki diukur dengan keaktifan pelajar berkenaan dalam aktiviti KK serta aktiviti Universiti selama mereka menduduki KK. Pelajar yang tidak berjaya terpaksa mencari rumah sewa di kawasan berhampiran.

Teknologi pendidikan

Sejak 2000, UTHM telah mula menggunakan sistem pengurusan pembelajaran berasaskan teknologi Blackboard Learn.